ཕྱི་ལོ༡༩༨༧ལོར་བཀའ་བསྟན་དཔེ་བསྡུར་ཁང་གི་གཙོ་འགན་བཞེས་ཤིང་ཕྱག་ལས་རབ་དང་རིམ་པ་གནང་བའི་མཚོན།སྔ་རྗེས་སུ་ཕྱི་གླིང་ཨ་རི་དང་།འཇར་མན།ཁ་ན་ཊ་སོགས་ཀྱི་རྒྱལ་ཁབ་ལ་ཕེབས་བཞུགས་བརྒྱུད་གངས་ལྗོངས་བཅུ་ཕྲག་རིག་གནས་དར་སྤེལ་གྱི་མཛད་འཕྲིན་བླ་མེད་བསྐྱངས།མདོར་ན་ཁོང་གིས་སྐུ་ཚེ་གང་བོར་རྩོམ་སྒྲིག་དང་།ཕྱོགས་བསྡུས་དག་བསྒྲིགས་གནང་བའི་རིག་གཞུང་ཤིན་ཏུ་མང་ལ།བསྟན་བཅོས་ཤེས་བྱ་ཀུན་ཁྱབ་ཀྱི་ས་བཅད་སོགས་བོད་ཀྱི་མཁས་དབང་གོང་མའི་གསུང་རྩོམ་རྩ་ཆེན་མང་པོའི་ས་བཅད་གཞུང་དོན་གནད་བསྡུས་དང་།མཁས་དབང་མང་པོའི་རྣམ་ཐར་དང་ལོ་རྒྱུས་ངོ་སྤྲོད་གནང་བའི་སྐོར་རྐྱང་བ་ཕྱོགས་བཏུས་བྱེད་པའི་དབང་དུ་བཏང་ན་ཡང་གསུང་རྩོམ་པོད་ཆེན་འགའ་ཞིག་བཞུགས་པར་སྣང་།ད་ལྟ་ཡང་སྐུ་མཆོག་མི་ཤིགས་རྡོ་རྗེའི་ངོ་བོར་འཕོ་འགྱུར་མེད་པར་བཞུགས་ཤིང་རླབས་ཆེན་རིག་གནས་ཀྱི་ཕྱག་ལས་གནང་དང་གནང་བཞིན་པའི་སྐབས་འདི་ལེགས་སོ།།